सभी वैरिएंट में 6 एयरबैग देने वाली भारत की पहली मिनी SUV, टाटा पंच से मुकाबला
Hyundai Exter Price Update; Features, Mileage And More On Dainik Bhaskar.  हुंडई मोटर इंडिया आज (10 जुलाई) दोपहर 12 बजे इंडियन मार्केट में एक्सटर (Exter) लॉन्च करने जा रही है। सब 4-मीटर मिनी SUV सेगमेंट में ये भारत की पहली कार होगी,
हुंडई मोटर इंडिया ने आज एक्सटर (Exter) को 5.99 लाख रुपए की शुरुआती कीमत में लॉन्च कर दिया है। कंपनी का कहना है कि सब 4-मीटर मिनी SUV सेगमेंट में ये भारत की सबसे सस्ती और पहली कार है, जिसके सभी वैरिएंट्स में 6 एयर बैग दिए गए हैं। इस कार का मुकाबला टाटा पंच से होगा।
एक्सटर के टॉप वैरिएंट में 40+ सेफ्टी फीचर्स दिए गए हैं। वहीं दूसरे वैरिएंट्स में 26 से ज्यादा सेफ्टी फीचर्स दिए गए हैं। इसमें डुअल डैश कैम और हिंग्लिश वॉयस कमांड सपोर्ट करने वाली होम-टू-कार एलेक्सा के साथ 60+ ब्लू लिंक कनेक्टेड फीचर्स भी मिलेंगे। कार में माइलेज कितना मिलेगा, इसकी घोषणा कंपनी ने अभी नहीं की है।
8 मई से शुरू हो गई थी कार की बुकिंग
ये कार 8 मई से ऑनलाइन और ऑफलाइन बुकिंग के लिए अवेलबल है। इसे 11 हजार रुपए टोकन मनी देकर बुक कराया जा सकता है। कंपनी कार के साथ 3 साल और अनलिमिटेड किलोमीटर की वारंटी दे रही है। भारत में इस कार का मुकाबला टाटा पंच के अलावा सिट्रोएन C3, रेनो काइगर, निसान मैगनाइट, मारुति सुजुकी फ्रॉन्क्स और इग्निस से होगा।
​​​​​​40+ एडवांस्ड सेफ्टी फीचर्स
हुंडई ने सेफ्टी में बेंचमार्क सेट करने के लिए एक्सटर में 40 से ज्यादा एडवांस्ड सेफ्टी फीचर्स दिए हैं, इनमें से 26 सभी वैरिएंट्स में अवेलबल होंगे। TPMS (हाईलाइन) और बर्गलर अलार्म जैसे कई सेगमेंट फर्स्ट सेफ्टी फीचर शामिल हैं। इसके अलावा कार में हेडलैंप एस्कॉर्ट फंक्शन, ऑटो हेडलैंप, चाइल्ड ISOFIX सीट, रियर डिफॉगर और रियर पार्किंग कैमरा शामिल हैं।
सेगमेंट फर्स्ट मोबाइल कनेक्टिंग डुअल डैश कैम
हुंडई के अनुसार, मिनी SUV सेगमेंट में एक्सटर पहली कार है, जिसमें वॉयस कमांड के साथ स्मार्ट इलेक्ट्रिक सनरूफ और डुअल (फ्रंट और रियर) कैमरे के साथ डैशकैम दिया गया है। इसके साथ 2.31 इंच का LCD डिस्प्ले मिलता है, जिसे स्मार्टफोन के साथ कनेक्ट किया जा सकता है।
डैशकैम फुल HD वीडियो रेजोल्यूशन को भी सपोर्ट करता है। यूजर्स फ्रंट और रियर दोनों कैमरों से तस्वीरें ले सकते हैं। डैशकैम से मल्टीपल रिकॉर्डिंग के लिए ड्राइविंग (नॉर्मल), इवेंट (सेफ्टी) और वेकेशन (टाइम लैप्स) जैसे अलग-अलग रिकॉर्डिंग मोड्स मिलते हैं।
पहली मिनी SUV, जिसमें हिंदी-अंग्रेजी कमांड के साथ होम टू कार एलेक्सा
मिनी SUV सेगमेंट में एक्सटर पहली कार होगी, जिसमें हिंदी और अंग्रेजी कमांड के साथ होम टू कार (H2C) एलेक्सा मिलेगा। कार के अंदर कनेक्टेड फीचर्स सेफ्टी और सिक्योरिटी, रिमोट सर्विसेज, लोकेशन बेस्ड सर्विसेज, व्हीकल डायग्नोस्टिक्स और वॉयस असिस्टेंस से जुड़े हैं। एम्बेडेड वॉयस कमांड बिना इंटरनेट कनेक्टिविटी के भी काम करते हैं। ये कमांड हिंग्लिश में भी हो सकते हैं।
हुंडई एक्सटर: इंटीरियर डिजाइन और कंफर्ट फीचर
एक्सटर का डैशबोर्ड ग्रैंड i10 नियोस और ऑरा में मिलने वाले डैशबोर्ड से मिलता-जुलता है। इसमें एंड्रॉयड ऑटो, एपल कारप्ले और हुंडई की ब्लूलिंक (BlueLink) कनेक्टेड कार टेक्नीक वाले 60+ फीचर्स के साथ 8.0 इंच का टचस्क्रीन इंफोटेनमेंट सिस्टम मिलता है। ये यूनिट इन-बिल्ट नेविगेशन के साथ आती है। इसे 10 लोकल और दो ग्लोबल लैंग्वेज में कस्टमाइज किया जा सकता है।
स्क्रीन डिजिटल क्लस्टर ड्राइव स्टेटिक्स, पार्किंग डिस्टेंस, ओपेन डोर, सनरूफ ओपन और साथ ही सभी सीटों के लिए सीटबेल्ट रिमाइंडर डिस्प्ले जैसी डिटेल्स शेयर करेगी। कार का इंटीरियर स्टाइलिश और काफी स्पेशियस है। इंटीरियर को स्पोर्टी फील देने के लिए सीटों को 'एक्सटर' ब्रांडिंग के साथ सेमी-लेदरेट अपहोल्स्ट्री से कवर किया गया है।
एक्सटर के डिजाइन एलिमेंट्स
कार के डिजाइन एलिमेंट्स की बात करें तो इसके फ्रंट में एच-शेप्ड LED डेटाइम रनिंग लाइट्स (DRLs) दी गई हैं, जो पतली ब्लैक स्ट्रिप से कनेक्टेड हैं। कंपनी ने कार में यूनीक डिजाइन वाली नई ग्रिल दी है। इस पर LED प्रोजेक्टर हेडलैंप मिलते हैं। ये प्रोजेक्टर हेडलैंप्स दो स्क्वायर शेप्ड केस में कवर हैं।
फ्रंट फेस को स्किड प्लेट्स और 'EXTER' बैज से पूरा किया गया है। ब्लैक्ड-आउट व्हील आर्च में लगे डायमंड-कट अलॉय व्हील कार को स्पोर्टी लुक देते हैं। साइड प्रोफाइल देखें तो कार में फ्लोटिंग रूफ डिजाइन, ब्रिज-टाइप रूफ रेल्स और साइड बॉडी क्लैडिंग मिलती है। इसमें H-शेप्ड LED टेल लैंप्स और फंकी अलॉय व्हील्स जैसे फीचर्स भी दिए गए हैं। एक्सटर में 6 सिंगल और तीन डुअल टोन कलर मिलेंगे।
हुंडई एक्सटर : E20 फ्यूल रेडी पेट्रोल इंजन 
हुंडई एक्सटर को पावर देने के लिए 4 सिलेंडर के दो इंजन ऑप्शन हैं। पहला 1.2 लीटर का नेचुरली एस्पिरेटेड कप्पा पेट्रोल इंजन, जो E20 फ्यूल रेडी होगा। यह 82bhp की पावर और 113nm का पीक टॉर्क जनरेट करता है। ये इंजन हुंडई की ग्रैंड i10 नियोस, i20 और ऑरा में दिया जाता है।
इस इंजन को 5-स्पीड मैनुअल ट्रांसमिशन (5MT) और स्मार्ट AMT (ऑटोमेटेड मैनुअल ट्रांसमिशन) गियरबॉक्स के साथ ट्यून किया गया है। दूसरा 1.2 लीटर का बाय-फ्यूल कप्पा पेट्रोल CNG इंजन है, जिसे 5-स्पीड मैनुअल ट्रांसमिशन के साथ ट्यून किया गया है।
